Kochi ร้านอาหารญี่ปุ่นที่ยังไม่ได้เปิดให้บริการอย่างเป็นทางการใน Phothalai Leisure Park ในย่านเกษตร-นวมินทร์ เนื่องจากโพธาลัยนั้นเพิ่งจะทำขยายกิจการจากเริ่มแรกที่มีเพียงสปา มาจนตอนนี้ที่มีทั้งสนามกอล์ฟ ฟิตเนส และร้านอาหารเด็ดๆในส่วนขยายด้วยครับ วันนี้ผมได้รับเชิญให้มาร่วมงาน "Relax Day Relax Night" ร่วมกับทางโพธาลัยและวงใน เลยมีโอกาสได้มาลองทานที่ร้านนี้ก่อนใครเพื่อนเลยครับ

ร้านนี้ต้องบอกเลยว่าเหมือนจะธรรมดาแต่เป็นร้านที่ไม่ธรรมดาเลยครับ เพราะเชฟนั้นถูกส่งไปฝึกฝีมือในการทำซูชิและอาหารญี่ปุ่นที่ประเทศญี่ปุ่นเลย วันนี้ทางร้านจัดเมนูพิเศษมาให้ลองทาน (ที่ผมคาดว่าน่าจะเป็นเมนูเด็ดในร้านอย่างแน่นอนครับ) ได้ลองแล้วต้องบอกเลยว่าอร่อยถูกใจคนชอบอาหารญี่ปุ่นอย่างผมมากครับ เมนูปลาดิบสดอร่อย ส่วนเมนูอื่นๆเชฟก็โชว์ฝีมือได้ถูกใจสมกับที่ไปเรียนมาจากญี่ปุ่นโดยตรง 

ที่สำคัญวันนี้ทางร้านยังจัดกิจกรรมทำซูชิมากิมาให้สมาชิกวงในได้ลองทำกันด้วย ตอนแรกผมดูเชฟทำแล้วก็คิดว่าง่ายๆ ทำได้สบายๆ เพราะแค่ไม่กี่ขั้นตอนก็สามารถออกมาพร้อมทานได้แล้ว แต่พอได้ลองทำเองเท่านั้นแหละครับ หน้าตาดูไม่ได้เลย ฮ่าๆ เอาเป็นว่าขอกลับเป็นไปเป็นคนทานอย่างเดิมดีที่สุดครับ 

[การเดินทาง]
ร้านนี้ตั้งอยู่ใน Phothalai Leisure Park ส่วนขยาย ร้านอยู่ถัดจากสนามกอล์ฟชั้น 1 ติดกับร้านไวน์ครับ เข้ามาในนี้แล้วสามารถถามพนักงานให้พามายังร้านได้ครับ วิธีการเดินทางมายังโพธาลัยสามารถขับรถมาได้สองทางครับ คือทางเกษตรนวมินทร์ พอถึงแยกเลียบทางด่วนก็ให้เลี้ยวขวา หรือว่าถ้ามาจากฝั่งลาดพร้าวก็กลับรถจนเกือบสุดทางแยกครับ พอเห็นปั๊ม Esso แล้วให้ชิดซ้ายทันที เข้าซอยที่มีปั๊มบางจาก พอเลยปั๊มบางจากให้เลี้ยวซ้ายขับตรงมาอีกนิดก็จะเจอโพธาลัยอยู่ทางขวามือครับ

[บรรยากาศ/การบริการ]
ร้านนี้บรรยากาศแรกที่รู้สึกคือไม่ค่อยเหมือนร้านอาหารญี่ปุ่นสักเท่าไรครับ ฮ่าๆ บรรยากาศเหมือนเป็นห้องโถงใหญ่ๆที่ถูกนำมาดัดแปลงให้กลายเป็นห้องอาหารสุดโมเดิร์นซะมากกว่า ในร้านไม่มีส่วนไหนที่ดูเป็นญี่ปุ่นสักเท่าไร มีก็เพียงแต่โซนบาร์ที่วางปลาดิบต่างๆครับ พอมารวมๆกันแล้วเลยพอจะดูเป็นร้านญี่ปุ่นสมัยใหม่ได้อยู่ครับ ร้านนี้ไม่ใหญ่มาก มีโต๊ะอยู่เพียงประมาณ 10 โต๊ะเท่านั้นครับ โต๊ะกว้างขวาง มีที่นั่งแบบโซฟาด้วย นั่งสบายดีครับ 

เนื่องจากในวันนี้ทางร้านมีพนักงานมาต้อนรับทางวงในโดยเฉพาะ เรื่องการบริการจริงๆเลยได้รับความสะดวกสบายอย่างเต็มที่ครับ มีพนักงานคอยเสิร์ฟและเก็บจานที่ทานเสร็จแล้วอย่างรวดเร็ว ผมเชื่อว่าเมื่อร้านเปิดให้บริการอย่างเป็นทางการแล้วลูกค้าก็น่าจะได้รับการบริการที่ดีไม่แพ้กันแน่นอนครับ

[รสชาติอาหาร/ความคุ้มค่า]
วันนี้ทางร้านจัดเมนูอาหารมาให้กับทางวงในเป็นพิเศษครับ ทางร้านเสิร์ฟแบบ Kaiseiki ซึ่งเป็นการเสิร์ฟแบบทีละเมนูๆไปเรื่อยๆ ผมเชื่อว่าเมนูเหล่านี้น่าจะกลายเป็นเมนูหลักของทางร้านเมื่อทางร้านเปิดให้บริการเช่นกันครับ โดยรวมแล้วค่อนข้างประทับใจกับรสชาติอาหารที่ทางร้านจัดเตรียมมาให้ครับ 

Kanatobiko Salad
- เมนูแรกที่ทางร้านเสิร์ฟมาให้เป็นสลัดปูอัดและไข่กุ้งครับ เมนู appetizer ทานเล่นก่อนเข้าอาหารหลัก คนรักสุขภาพน่าจะชอบเมนูนี้เพราะทางร้านใช้ผักปลอดสารพิษราดด้วยน้ำสลัดสูตรของทางร้าน ผมว่าทางร้านราดน้ำสลัดมาให้น่อยไปหน่อย เนื้อปูอัดอร่อยเลยทีเดียว ไข่กุ้งนั้นก็ช่วยทำให้การทานสลัดมื้อนี้กรุบกรอบอร่อยมากยิ่งขึ้นครับ (3/5)

Sashimi Mori 
- เมนูนี้เป็นปลาดิบรวมสามชนิด คือแซลมอน ฮามาจิ และทูน่าครับ ทางร้าน import ปลาดิบทั้งหมดมาจากญี่ปุ่น โดยที่เชฟนั้นหั่นปลามาได้ชิ้นหนาและใหญ่สะใจมากครับ ปลาทูน่าที่ได้รับมาเหมือนจะเป็นส่วนชูโทโร่ เพราะมีมันแทรกตลอดชิ้น และเนื้อนุ่มมาก ส่วนฮามาจินั้นได้ส่วนท้องมาครับ เนื้อลายมัน ทานแล้วแทบจะละลายในปาก ส่วนแซลมอนนั้นเหมือนทางร้านยังละลายน้ำแข็งได้ไม่หมดตรงส่วนกลางๆชิ้นเลยมีเกล็ดน้ำแข็งอยู่หน่อยๆครับแต่ไม่เป็นไรครับ ปลาสดและหวานอร่อยมากครับ (4/5)

Tuna Cream Cheese Roll
- เมนูนี้เป็นโรลปลาทูน่าห่อด้วยครีมชีสสูตรเฉพาะของโพธาลัยที่บอกตรงๆว่าชอบมากครับ ชีสจัดเต็มมากเหมาะกับคนที่ชอบทานชีสเลยครับ ปลาทูน่าชิ้นใหญ่เมื่อทานคู่กับชีสแล้วต้องบอกว่าเข้ากันและทำให้ตัดความเลี่ยนของชีสไปได้ด้วย ด้านบนของโรลทางร้านโรยมาด้วยไข่กุ้งและไข่ปลาคาร์เวียเพิ่มความกรุบกรอบของเมนูนี้ได้เป็นอย่างดีครับ (4/5)

Snow Fish Teriyaki
- เมนูนี้เป็นเมนูที่ประทับใจที่สุดในวันนี้ครับ ปลาหิมะชิ้นโตๆที่เนื้อค่อนข้างมัน เมื่อนำมาย่างแล้วราดซอสเทอริยากินั้นยิ่งทำให้มันอร่อยขึ้นไปอีก ทางร้านย่างมาได้อร่อยมากครับ หนังกรอบ ซอสหวานๆเค็มๆ อร่อยสุดๆจนอยากจะขอเบิ้ลเลยครับ (5/5)

Tempura Mori
- เมนูนี้เป็นกุ้งและผักรวมเทมปุระครับ ทางร้านจัดจานเมนูนี้มาได้ค่อนข้างโล่งไปหน่อย รสชาติของกุ้งเทมปุระนั้นถือว่าอร่อยใช้ได้ครับ แป้งไม่เยอะมาก ทานร้อนๆกรอบๆ กับน้ำจิ้มเทมปุระที่ผสมหัวไช้เท้าฝนมาด้วยยิ่งอร่อยขึ้นไปอีก ส่วนผักเทมปุระวันนี้ผมได้ลองทานเผือกเทมปุระดูก็ถือว่าอร่อยใช้ได้ครับ (3/5)

Mini Udon Curry
- เมนูนี้เป็นอุด้งแกงกะหรี่ไก่เสิร์ฟมาในชามเล็กๆร้อนๆครับ เส้นอูด้งเหนียวหนึบอร่อยดีครับ ทางร้านให้เนื้อไก่มาค่อนข้างเยอะเลย ผมไม่ได้ควานหาดูคำหลังๆเลยได้ทานเนื้อไก่เต็มๆ (ฟินปิดท้าย) รสชาติของแกงกะหรี่ไม่เข้มข้นมากแต่ก็อร่อยพอใช้ได้ครับ (3/5)

Hotate Tamasui
- เมนูนี้เป็นซุปหอยเชลล์ญี่ปุ่นส่งตรงจากฮอกไกโด หอยเชลล์ตัวใหญ่พอสมควร เนื้อนุ่มหวานอร่อย เมนูนี้ถือว่าเป็นเมนูสุดท้ายก่อนของหวานครับ เรียกได้ว่าซดน้ำซุปร้อนๆปิดท้ายมื้อได้อย่างอร่อยประทับใจเลยทีเดียวครับ (4/5)

Green Tea & Black Sesame Pudding
- เมนูของหวานของทางร้านเป็นพุดดิ้งชาเขียวและงาดำที่เสิร์ฟมาพร้อมทั้งสองรสชาติในถ้วยเดียวครับ พุดดิ้งอร่อยมากโดยเฉพาะชาเขียวที่หอมกลิ่นมัทฉะมาก ส่วนงาดำ (ด้วยความที่ผมไม่ค่อยชอบทานงาดำอยู่แล้ว) ผมได้ชิมนิดหน่อยเท่านั้นเองครับ (4/5)

ทางร้านเปิดช่วงเย็น 17.00-22.00 ทุกวันครับ โดยที่ในวันเสาร์-อาทิตย์จะเปิดช่วงเที่ยง 11.30-14.00 เพิ่มให้อีกช่วงเวลานึงด้วยครับ ใครที่มาพักผ่อนที่นี่ยังไงก็อย่าลืมแวะมาลองสัมผัสความตั้งใจที่ทางร้านจัดมาให้ผ่านร้านอาหารญี่ปุ่นแห่งใหม่ล่าสุดแห่งนี้ดูนะครับ รับรองว่าติดใจ อร่อย ประทับใจกลับบ้านทั้งรสชาติและการบริการแน่นอนครับ